謁羅養蒙辱示長篇次韻
作者：陳淵
朝代：宋

paragraphs: 它時對語聞鶯遷，青秧離離初揷田。
重来刈稻歌有年，浪過日月將誰憐。
故人落筆生雲煙，胸中端有萬斛泉。
從来經笥謾便便，詩書何如一囊錢。
有時玉樹臨風前，仰視落日窺層巔。
已知萬古然不然，得處往往多忘筌。
正須青綾護醉眠，坐使士類歸埴埏。
不應直爲蓴鱸還，夜聽秋雨窮遺編。
我今已辦訪戴船，日欲倚棹寒潭邊。
要當學海如百川，未信軻死今無傳。